b'\n_START_ARTICLE_\nMas de les \xc3\x80nimes\n_START_SECTION_\nDescripci\xc3\xb3\n_START_PARAGRAPH_\n\xc3\x89s una edificaci\xc3\xb3 a\xc3\xafllada de planta rectangular, amb planta baixa, pis i golfes. La fa\xc3\xa7ana principal t\xc3\xa9 composici\xc3\xb3 sim\xc3\xa8trica amb la porta principal, el balc\xc3\xb3 central i dues finestres laterals a cada pis a m\xc3\xa9s de les obertures de les golfes. La fa\xc3\xa7ana posterior presenta plens i buits desordenats, resultat de moltes reformes. Adossat a la fa\xc3\xa7ana nord-est hi ha una petita capella amb fa\xc3\xa7ana lateral alineada amb la carretera d\'Alcolea.  A la fa\xc3\xa7ana principal hi ha una espadanya de ferro forjat amb una campana de bronze que cont\xc3\xa9 inscripcions. El conjunt presenta parets arrebossades i pintades, coberta inclinada amb teula \xc3\xa0rab cer\xc3\xa0mica, persianes de llibret i reixes a les finestres de la planta baixa.\n_START_SECTION_\nHist\xc3\xb2ria\n_START_PARAGRAPH_\nEs troba a la Partida del Roqu\xc3\xads, sota la carretera d\'Alcolea. Aquest mas abans s\'havia anomenat Mas de Coll. El 1822 es produ\xc3\xad en aquell indret un sagnant combat entre forces absolutistes i la mil\xc3\xadcia nacional de Reus, i hom parl\xc3\xa0 d\'un elevat nombre de morts. Algunes versions (Gras i Elies. Historia de las ermitas de Reus, 1909, p\xc3\xa0g. 23) diuen que, ocupat el mas pels absolutistes, van emmetzinar l\'aigua de la font abans de batre\'s en retirada, i que els milicians en arribar assedegats, moriren despr\xc3\xa9s de beure. Restablerta la pau, cada any s\'hi deia una missa per les \xc3\xa0nimes de les v\xc3\xadctimes. En record de la mortaldat, la fam\xc3\xadlia Coll, hi f\xc3\xa9u una capella dedicada a les \xc3\xa0nimes del Purgatori que tenia una inscripci\xc3\xb3 a la paret exterior que tocava a la carretera que deia: "Devotos caminantes acordaos de las almas del Purgatorio". La capella es componia d\'un retaule a l\'oli representant el purgatori, davant del qual s\'encenia una ll\xc3\xa0ntia tots els dissabtes a la nit. Posteriorment s\'edific\xc3\xa0 una altra capella degut al mal estat de l\'original. M\xc3\xa9s tard fou adquirit per l\'advocat Ramon Vidiella. De l\'antiga capella nom\xc3\xa9s en queden algunes restes. Actualment, els terrenys del mas, i el mateix mas, que es conserva, s\xc3\xb3n una zona de terrenys per a la petita ind\xc3\xbastria. Per la rodalia s\'han fet troballes prehist\xc3\xb2riques i s\'hi ha descobert terrissa romana.'